**Raznolikost pogleda na znanost katalizira promjene**

**A Diverse View of Science to Catalyse Change**

U lipnju 2020, skupina od 30-ak znanstvenika, mahom kemičara, odlučila je udružiti snage u pripravi izjave podrške znanstvenicima koji su marginalizirani i čija se dostignuća ne cijene zbog znanstvene važnosti, nego ostaju zanemarena i u sjeni njihovog porijekla, spola, društvenog položaja ili drugih, subjektivnih i ne-znanstvenih vrijednosti.

Cilj autora koju su se udružili u ovom projektu je ukazati na problem marginalizacije znanstvenika, te pružiti podršku principima različitosti, jednakosti i uključivosti (Diversity, Equity, Inclusion, DEI) u znanosti. Autori sami po sebi predstavljaju vrlo raznolik skup znanstvenika koji su u različitim stupnjevima obrazovanja i profesionalne karijere, od doktorskih studenata do dobitnika Nobelove nagrade, koji žive i rade širom svijeta: u Europi, Aziji, Africi, Australiji te Sjevernoj i Južnoj Americi.

U duhu premošćivanja granica među znanstvenicima, ovaj projekt “*A Diverse View of Science to Catalyse Change*” dobio je podršku međunarodnih institucija i izdavačkih kuća bitnih u suvremenoj kemijskoj znanosti, te biva istovremeno objavljen 17. kolovoza 2020 s otvorenom (CC-BY) dozvolom u vodećim časopisima:

*Nature Chemistry* (<https://doi.org/10.1038/s41557-020-0529-x> ),

*Angewandte Chemie – International Edition* (<https://doi.org/10.1002/anie.202009834> ),

*Chemical Science* (<https://doi.org/10.1039/D0SC90150D> ),

T*he Journal of the American Chemical Society* (<https://doi.org/10.1021/jacs.0c07877> ),

*Canadian Journal of Chemistry* (<https://doi.org/10.1139/cic-2020-0323> ) te

*Croatica Chemica Acta* (<https://doi.org/10.5562/diversity2020> ).

Podršku projektu je također pružilo the Royal Society of Canada, koji će objaviti isti članak u svom glasilu *The Voices of the RSC*.

Svrha ovog projekta nije samo osvijestiti međunarodnu znanstvenu zajednicu o problemima marginaliziranih znanstvenika. S jedne strane, članovi projekta žele ukazati na važnu i često zaboravljenu ulogu marginaliziranih znanstvenika u razvoju znanosti, a s druge strane pružiti savjete za podršku, te pravednije vrednovanje rada marginaliziranih znanstvenika. Ovu poruku također podržava Kinesko kemijsko društvo (Chinese Chemical Society), a popularizirat će je i World Economic Forum (WEF) u obliku odvojenog, kratkog i popularno napisanog članka.

Uz sam članak, kojem su vodeći autori Michael J. Bojdys (King’s College London), César A. Urbina-Blanco (University of Ghent), Isaiah R. Speight (Vanderbilt University), J. Fraser Stoddart (Northwestern University), Tomislav Friščić (McGill University) te Safia Z. Jilani (Georgetown University), svi autori su također podastrli vlastita viđenja uloge raznolikosti i uključivosti u znanosti, u obliku kratkih mišljenja koja će biti objavljena na *Nature Research Chemistry Community* blogu (<https://chemistrycommunity.nature.com/> ).